Egaa gaaffiin waa’ee waanta kamiiyyuu sirriitti hubachuuf kan fayyadu ta’us, sababaalee garagaraan namootni gaaffii gaafatanii wa’ee waanta sirriitti hubachuu fedhanii tokko hubachuuf danqamaa jiraachuu isaanii ni hubanna. Rakkoon kun ammoo namootni baayyeen waan argaa dhageettiin beekan qofa beeku malee sirriitti qoranii hubachaa hin jiran. Sirriitti hubannaa dhabuun kun ammoo namootni soba dhugaa fakkaatu akka amanaa jiraataniif haala mijeesse. Gaaffiin deebii hin qabne soba jedheen amana ani. Barsiisotni waa’ee waanta hin beeknee beeka jedhanii barsiisanis barsiisota sobaati. Dhugaan isaan bira hin jiru. Isaanoo nama gaaffii gaafatutti moggaasa cubbamaa jedhu moggasanii, isa callisee amanutti ammoo qullaawaa moggaasuu qofa beeku. Eeyyen kanuma! Qoqqoodanii moggaasuu beeku. Moggaasuma kanatu sanyiin namootaa garee: Ifaa fi Dukkana, Bitaa fi Bitamaa, Abaaramaa fi Eebbifamaa, Jibbammaa fi Jaallatamaa, Dursaa fi Durfamaa, Mo’aa fi Mo’amaa jedhee addaan qoode. Anaaf kan hin galle garuu isa jarreen kunniin nuti jaalala waaqaa barsiifna jechaa, sanyii namootaa gareen qoqqoodanii walitti naqaniidha. Addunyaan kun maaliif nagaa dhabdee jeeqamti jettee gaafattee hin beektuu? Deebiin saphaadha! Sababuma namootni kunniin beekumsa maqaa moggaasuu malee beekumsa qorannoo fi qoa’annoon mirkanaa’e hin barsiifneefidha. Kana godhaniitu ammoo ofii maqaa qulqulloota jedhuun of yaamu. Namni isaaniin morme cubbamuu isaati. Osoo jarreen kun barsiisa waa’ee garee: mo’aa fi mo’amaa; bitaa fi bitamaa; qullaawaa fi xuraawaa jedhuun namoota tokkummaa dhabsiisanii akkamitti nagaan argamaa? Maalumaafuu kan namootaan taphataa jiru namoota gaaffii gaafachuu namoota dhorkaniidha. Gaaffiin kamuu gaafatamuu qaba. Waanuma naannoo kee jiru kamuu yoo gadi fageenyaan qoratte gadi fageessitee hubatta. Namootni qarooman asirraa eegalaniitu achi ga’aniifan jedhe. Kanaafuu; atis moggaasa qofa hin amanin! Dhugaa baruuf hidhannoo kee gaaffiin jabeessi malee! 